送晁以道
作者：王安中
朝代：宋

paragraphs: 人才限南北，河嶽日邊徼。
異時頗自振，以遠得輕笑。
顧我尚友心，與渠不同調。
吾州向雖陋，屬令文元肖。
仙鳬謝雲羅，雪浪湧海嶠。
問山如登天，翰墨相焜燿。
高標快目擊，勝語醒耳剽。
永懷種秫潛，不翅憩棠召。
八年杖屨隔，坐睡夢嵩少。
何人佀嚴陵，寒灘理幽釣。
無因接孫登，半嶺聽清嘯。
漸恐落流俗，中夜回光照。
倒海覓三珠，更復得二妙。
風埃鄴王城，晚從折簡召。
倉曹賓客次，玉立見孤峭。
神鋒森挺脱，俛嘿願還鞘。
至今牛斗間，寶氣干兩曜。
伯宜承華勛，仲合典書詔。
翩翩誰輩行，官職忽哄叫。
美鬚草未鬬，好面喪可弔。
斯人但寂寞，瑚璉不薦廟。
我嘗當饋嘆，吞憤類牛噍。
淵龍豈易擾，遽敢議處劭。
念昔忝聞道，鋭甚冠始醮。
百憂荒寸田，孰與耕新燒。
區區冀有獲，韅鞅鞭復掉。
端來求代公，兀守信麥漂。
便將塗六鑿，風籟息號竅。
政自畏攀援，拄頰遭詬譙。
一官涕唾了，得失已懸料。
嚢中餐玉法，朝饑儻能療。
縱無錢買山，解有杖荷蓧。
從公問箕潁，策足事游眺。
共待四明歸，重丐一言要。